12 februarie 2019

 Comunicat de presă

 **Serviciile de preconcediere**

Pentru a veni în sprijinul persoanelor afectate de restructurările care au loc în economie, angajatorii au obligaţia de a înştiinţa agenţia pentru ocuparea forţei de muncă din raza de domiciliu, cu cel putin 30 de zile înaintea acordării preavizelor prevăzute de lege.

În cazul unor restructurări ale activităţii care pot conduce la modificări substanţiale ale numărului şi structurii profesionale a personalului, angajatorii au obligaţia să înştiinţeze agenţiile pentru ocuparea forţei de muncă în vederea adoptării unor măsuri pentru combaterea şomajului şi prevenirea efectelor sociale nefavorabile.

Conform prevederilor Codului Muncii sau ale contractului colectiv de muncă, angajatorii acordă preaviz angajaţilor ce urmeaza a fi disponibilizaţi. În perioada preavizului, angajaţii vor participa la serviciile de preconcediere realizate de către agenţia de ocuparea. Aceste servicii constau în:

- informarea privind prevederile legale referitoare la protecţia şomerilor şi acordarea serviciilor de ocupare şi de formare profesională;

- plasarea pe locurile de muncă vacante;

- instruirea în modalităţi de căutare a unui loc de muncă;

- reorientarea profesională în cadrul unei unităţi sau prin cursuri de formare de scurtă durată;

- sondarea opiniei salariaţilor şi consilierea acestora cu privire la măsurile de combatere a şomajului.

Pentru mai multe informaţii vă puteţi adresa la sediul AJOFM Sălaj sau la tel: 0260/612463.

 Agenţia Judeţeană pentru Ocuparea Forţei de Muncă Sălaj